***It's the Arps*** er en EP av Todd Terje. Den ble lansert av Smalltown Supersound og Todd Terjes eget plateselskap Olsen i 2012. Navnet spiller på den analoge synthesizeren ARP 2600, som han laget musikken med. 

EP-en inneholder totalt fire låter. Førstesporet «Inspector Norse» ble en hit på klubber og radiostasjoner flere steder i verden, og sørget for Todd Terjes internasjonale gjennombrudd som musikkprodusent.

Mottakelse
----------

Albumet ble godt mottatt av musikkanmeldere verden over. På nettstedet Metacritic har albumet en gjennomsnittlig score på 80 av 100, basert på åtte anmeldelser, noe som indikerer «generelt gode kritikker».

Musikkanmelder i *H!SSIG.no* Alexander Thorstvedt beskriver musikken som «opplagt og spaca eurodisco med tunge beats, skrudde lyder og langt-på-natten-melodier».

*Aftenposten*s anmelder Robert Hoftun beskriver førstesporet «Inspector Norse» som «syv minutter riffdrivende, nynnbar discopop med lekker tyngde og variasjon», og spår den å «bli landets største elektropophit siden Röyksopps klassiker «Eple»».

*Pitchfork*s anmelder Andrew Gaerig er begeistret for både «Inspector Norse» og «Swingstar»-suiten, men kaller «Myggsommer» en «smal glipp».

«Inspector Norse» havnet høyt oppe på mange årsbeste-lister. Låta ble kåret til årets beste spor av nettstedet Mixmag, årets nest beste spor av nettstedet Resident Advisor, årets nest beste norske låt av nettstedet *P3.no*, og havnet på 36.-plass på Pitchforks liste over årets hundre beste låter.

Feide med P3
------------

Til tross for gode anmeldelser og suksess i utenlandske klubbmiljøer, fikk ikke «Inspector Norse» mye spilletid på norsk radio. NRK P3s musikksjef Mads Borch Bugge mente låta var for dårlig egnet på radio og beskrev den som «bakgrunnsmusikk til en strandbar eller en butikk».

Borch Bugge ble kraftig kritisert for uttalelsen. ««Inspector Norse» er en av de største internasjonale låtene Norge har produsert på en stund, at statsstøttet norsk radio ikke vil spille den på dagtid viser hvor irrelevant kanalen har blitt som musikkformidler,» repliserte en irritert Prins Thomas, mens *Dagens Næringsliv*s musikkanmelder Audun Vinger i en kronikk beskyldte Borch Bugge for «å bæsje på leggen».

I 2013 ga Todd Terje sammen ut singelen «Strandbar», et lite stikk til Borch Bugges beskrivelse av «Inspector Norse».

Spor
----

1. «Inspector Norse» (6:36) 

2. «Myggsommer» (3:20 ) 

3. «Swing Star Pt. 1» (4:19) 

4. «Swing Star Pt. 2» (6:42)

Referanser
----------

1. ↑   «It's the Arps [EP - Todd Terje»], *Metacritic.com* (lest 3. juli 2014)
2. ↑   Alexander Thorsvedt (21. juni 2012). «Todd Terje: Dop og discodans» Arkivert 27. februar 2014 hos Wayback Machine. *H!SSIG.no*
3. ↑  Robert Hoftun (25. juni 2012). «Hør, hør!» Arkivert 5. november 2013 hos Wayback Machine. *Aftenposten (Osloby.no)*
4. ↑  
	* Andrew Gaerig (16. januar 2012). Anmeldelse av *It's the Arps EP*, *Pitchfork.com*
5. ↑   Mixmag (18. desember 2012). «BEST 2012 TUNES: 5-1» Arkivert 18. juli 2013 hos Wayback Machine.**Mixmag** (lest 2. juli 2014)
6. ↑   Resident Advisor (18. desember 2012). «RA Poll: Top 50 tracks of 2012», *Resident Advisor* (lest 2. juli 2014)
7. ↑  
	* P3-redaksjonen (6. desember 2012).  «Årets beste norske låter»], *P3.no*
8. ↑   Pitchfork-redaksjonen (17. desember 2012). «The Top 100 Tracks of 2012»
9. ↑  
	* Oda Faremo Lindholm (4. juli 2012). «Norsk hit fenger ikke P3» Arkivert 4. november 2013 hos Wayback Machine. *Dagsavisen.no*
10. ↑  
	* Oda Faremo Lindholm (4. juli 2012). «Norsk hit fenger ikke P3» Arkivert 4. november 2013 hos Wayback Machine. *Dagsavisen.no*
11. ↑  
	* Audun Vinger (6. juli 2012): «Radioresesjonen». I: *Dagens Næringsliv Morgen*, s. 46.

Eksterne lenker
---------------

* (en) *It's the Arps EP* på Discogs Rediger på Wikidata